钦定古今图书集成/理学汇编/文学典/第013卷 > 宋玉〈景差 唐勒〉
## 钦定古今图书集成/理学汇编/文学典/第013卷 > 宋玉〈景差 唐勒〉

按《襄阳耆旧传》：“宋玉者，楚之鄢人也，故宜城有宋玉
冢。始事屈原，原既放逐，求事楚友景差，景差惧其胜
己，言之于王，王以为小臣。玉让其友，友谢之，复言于
王。玉识音而善文，襄王好乐爱赋，既美其才而憎之，
似屈原也。曰：‘子盍从俗，使楚人贵子之德乎’？对曰：‘昔
楚有善歌者，始而曰‘下里巴人，国中属而和之者数
百人。既而曰：‘阳春白雪，朝日鱼离’，国中属而和者，不
至十人；含商吐角，绝伦赴曲’，国中属而和之者，不至
三人矣。其曲弥高，其和弥寡按《安陆府志》：宋玉，屈平之弟子也。平既罹谮投沙，玉
与其友唐勒、景差哀而赋之，作《九辩》以述其志，《招魂》
以号其复。初楚威王问曰：“‘先生其有遗行邪？何多訾
也’？玉曰：‘唯然，有之。客有歌于郢中者，其始曰《下里巴
人》，国中属而和者数千人；其为《阳陵采薇》，国中和者
数百人；其为《阳春白雪》，国中和者不过数十人。其曲
弥高，其和弥寡。故凤鸟绝浮云，负苍天，翱翔乎窈冥
之上。夫粪壤之鷃，岂能与之较天地之高？鲸鱼发崑
仑之墟，暴鳍于碣石，莫宿于孟诸。夫尺泽之鲵，岂能
与之量？江海之大，非独鸟为然。圣人瑰意奇行，超然
独处，世俗之民安能知臣之所为哉’？”及事顷襄王，王
无以异也。玉让其友，其友曰：“夫姜桂因地而生，不因
地而辛，势使然也。”玉曰：“君不见夫韩卢之与东郭㕙
乎？遥见而指授，虽卢不及㕙；蹑迹而纵绁，虽㕙亦不
及卢也。”他日，其友又曰：“先生何计画之疑也？”玉曰：“君
不见夫元猿乎？当其居桂林峻叶之上，从容游戏，超
腾往来，悲啸长吟，龙兴鸟集。及其在枳棘之中，恐惧
而悼栗，危视而蹐行，处势不便也。夫处势不便，岂可
量功校能哉？”一日，同唐勒、景差从襄王于云梦之台，
王曰：“能为寡人大言者上座。”唐勒曰：“壮士愤兮绝天
维，北斗戾兮泰山夷。”景差曰：“校士猛毅皋陶嘻，大笑
至兮摧罘罳。”玉曰：“方地为车，圆天为盖，长剑耿耿倚
天外。”王曰：“未也，有能小言者，赐以云梦之田。”景差曰：
“载氛埃兮乘𣿖尘。”唐勒曰：“馆蝇须兮宴毫端。”玉曰：“超
于太虚之域，出于未兆之庭，视之渺渺，望之冥冥。”王
曰：“善。”赐之以田。后玉休归，唐勒谗之，乃著诸赋以自
见云。

按《湖广通志》：“景差尝至梦泽，后至蒲骚，见宋玉曰：‘不
意重见故人，慰此去国恋恋之心。昨到云梦，喜见楚
山之碧，眼力顿明。今又会故人闲，心日足矣。